**Volebný poriadok**

Konferencia je najvyšším orgánom ObFZ Žilina (ďalej len „ObFZ“), pričom volebné obdobie je štvorročné. Voľby na Volebnej konferencii ObFZ riadi jej volebná komisia podľa tohoto volebného poriadku. Volebná komisia pripravuje a zabezpečuje voľby, kontroluje priebeh volieb a vyhlasuje ich výsledky.

Kandidátka sa zostavuje podľa návrhov od orgánov ObFZ a riadnych členov ObFZ (futbalových klubov) podľa čl. 37 Stanov ObFZ.

1. Volebná konferencia volí:
	1. predsedu Oblastného futbalového zväzu
	2. predsedu Revíznej komisie Oblastného futbalového zväzu
	3. predsedu Odvolacej komisie Oblastného futbalového zväzu,
	4. delegátov na Riadnu konferenciu Oblastného futbalového zväzu a členov Výkonného výboru Oblastného futbalového zväzu až do ďalšej Volebnej konferencie
	5. 8 delegátov na konferenciu Stredoslovenského futbalového zväzu a to 4. zástupcov klubov ObFZ a 4. zástupcov ObFZ.
2. Podľa čl. 41 Stanov ObFZ voľby na Volebnej konferencii ObFZ sa môžu konať, ak je prítomná nadpolovičná väčšina delegátov s právom hlasovať.
3. Volebná komisia predloží návrh kandidátov na funkcie podľa bodu 1. Kandidáti musia byť na konferenciu pozvaní a ich písomný súhlas s kandidatúrou musí byť odovzdaný najneskôr 2 dni pred konaním Volebnej konferencie Prípravnému výboru konferencie. Podľa Článku 40 Stanov ObFZ Žilina kandidáti na volené funkcie podľa bodu 1 musia byť navrhnutí najneskôr 3 dni pred konaním Volebnej konferencie. Nie je možné navrhnúť kandidáta na Volebnej konferencii.
4. Kandidáti na funkcie uvedené v bode 1 písm. a), b), c) môžu kandidovať aj ako delegáti na Riadnu konferenciu ObFZ, resp. za členov Výkonného výboru. V prípade zvolenia do funkcie podľa bodu 1 písm. a), b), c) a aj pri delegáta na Riadnu konferenciu ObFZ, resp. za člena Výkonného výboru, kandidát si musí uplatniť len jeden mandát.
5. Hlasovanie je tajné, okrem prípadu ak na funkcie uvedené v bode 1 písm. a), b), c) kandiduje len jeden kandidát, v takom prípade je hlasovanie verejné.
6. Pri voľbách predsedu ObFZ,  predsedu Revíznej komisie a predsedu Odvolacej komisie je zvolený kandidát, ktorý získa nadpolovičnú väčšinu hlasov prítomných delegátov s právom hlasovať. V prípade, že v prvom kole hlasovania nezíska ani jeden z kandidátov nadpolovičnú väčšinu hlasov, do druhého kola hlasovania postupujú dvaja kandidáti, ktorí získali v prvom kole najviac hlasov. V prípade rovnosti hlasov, keď nie je možné určiť dvoch kandidátov na postup do druhého kola, uskutočnia sa doplňujúce voľby medzi kandidátmi s rovnakým počtom hlasov tak, aby sa dali určiť postupujúci do druhého kola. V druhom kole je zvolený kandidát, ktorý získa väčšinu hlasov. Tento princíp platí aj v prípade, že v prvom kole sú len dvaja kandidáti (resp. jeden).
7. Pri voľbách
	1. predsedu ObFZ, predsedu Revíznej komisie ObFZ, predsedu Odvolacej komisie delegát s právom hlasovať môže na hlasovacom lístku označiť len jedného kandidáta krúžkom.
	2. delegátov na Riadnu konferenciu ObFZ delegát s právom hlasovať môže označiť vo volebnom okruhu I (delegovaní zástupcovia klubov okresu Žilina) najviac 10 kandidátov a vo volebnom okruhu II (delegovaní zástupcovia klubov okresu Bytča) najviac 3 kandidátov. Ostatní kandidáti, ktorí nie sú na konferencii ako zástupcovia klubov, sú začlenení do príslušného volebného okruhu podľa miesta bydliska. Výnimky môže povoliť PVK.
8. Delegáti s právom hlasovať hlasujú o kandidátoch v oboch volebných okruhoch.
9. Štyria členovia Výkonného výboru vzídu z volieb delegátov na Riadnu konferenciu ObFZ a to tak, že traja kandidáti z volebného okruhu I a jeden kandidát z volebného okruhu II, ktorí získajú najviac hlasov, sa stávajú členmi výkonného výboru.
10. Voľba delegátov na konferenciu SsFZ sa uskutoční verejným hlasovaním.
11. Hlasovací lístok je neplatný ak:
	1. je na ňom zakrúžkovaných viac kandidátov ako je uvedené v bodoch 7,
	2. nie je zakrúžkovaný ani jeden kandidát,
	3. sú niektorí z kandidátov prečiarknutí,
	4. sú v hlasovacom lístku svojvoľne vpísané akékoľvek údaje, resp. mená okrem tých, ktorých oznámila volebná komisia,
	5. hlasovací lístok nie je opatrený oficiálnou pečiatkou ObFZ a podpisom sekretára zväzu.
12. Voľby sú neplatné, ak je počet odovzdaných hlasovacích lístkov vyšší, ako je počet delegátov s právom hlasovať prítomným na konferencii. V takom prípade sa voľby opakujú.
13. Výsledky volieb vyhlási volebná komisia okamžite po sčítaní hlasov a písomnú správu o výsledkoch volieb odovzdá predsedovi Návrhovej komisie na zakomponovanie do uznesenia.

 Volebný poriadok volebnej konferencie bol schválený riadnou konferenciou dňa 13.12.2019.